શ્રી નિરાંત મહારાજે સૌથી પ્રથમ ઉપદેશ મિયાગામના વતની રજપુત જ્ઞાતિ ના ભીખાભાઈ મીયાવતને આપ્યો. વાગરા તાલુકાના તેલોદ ગામના પટેલ નરેરભાઈ ને શ્રી નિરાંત મહારાજની ખ્યાતિ સાંભળી તેમને પોતાને ઘેર તેડવાનો વિચાર થયો. તે દરમ્યાન મિયાગામ વાળા પોતાના સ્નેહી ભીખાભાઈ પોતાને ઘેર આવ્યા. ભીખાભાઈ એ માળા તથા તિલક ધારણ કરેલાં જોઈ નરેરદાસે પૂછયું "તમે કોઈની પાસે ઉપદેશ લીધો કે શું?" ભીખાભાઈએ પોતે શ્રી નિરાંત મહારાજ પાસે ઉપદેશ લીધો તે વાત કહી સંભળાવી, આ ઉપરથી નરેરદાસે ભીખાભાઈ ને શ્રી નિરાંત મહારાજને તેડવા મોકલ્યા. શ્રી નિરાંત મહારાજ ગામમાં પધારે છે એમ જાણી ગામ લોક બધા ભાગોળે સામૈયું કરવા ગયા. વાજતે ગાજતે ગામમાં તેડી લાવી નરેરદાસ પટેલે શ્રી નિરાંત મહારાજની પોતાને ઘેર પધરામણી કરી. રાત્રે શ્રી નિરાંત મહારાજનું ભજન સાંભળવા નરેરદાસ ને ઘેર ગામ લોકોની ઠઠ બાઝી. ભજન થઈ રહ્યા બાદ નરેરદાસને, મકનદાસ અને વણારસી બાપાએ શ્રી નિરાંત મહારાજ પાસેથી ઉપદેશ લીધો સંવત ૧૮૫૧. બીજે દિવસે ગામના લગભગ બધા જ માણસોએ શ્રી નિરાંત મહારાજ પાસે ઉપદેશ લીધો. પોતાના આ પ્રેમી શિષ્યોના આગ્રહને વશ થઈ શ્રી નિરાંત મહારાજ કેટલાક દિવસ તેલોદ ગામમાં રહ્યા. શ્રી નિરાંત મહારાજ હવે ઉપદેશ આપે છે એ વાત પવનવેગે પ્રસરી અને ગામે ગામથી શ્રી નિરાંત મહારાજને આમંત્રણ આવવા લાગ્યાં. શ્રી નિરાંત મહારાજ જ્યાં જ્યાં જતા ત્યાં ત્યાં સંખ્યાબંધ માણસો તેઓશ્રી ના શિષ્ય થતા. આમ શ્રી નિરાંત મહારાજનું શિષ્ય મંડળ સમુદ્રની ભરતી ની માફક ઉભરાવા લાગ્યું. ટૂંકમાં કહીએ તો પૂર્વમાં ડભોઈ થી માંડી રેવાકાંઠા સુધી, પશ્ચિમે કાવી થી માંડી દહેજ, ભાડભૂત અને ભૂવા સુધી, અને ઉત્તરમાં મહિસાગરથી માંડી દક્ષિણમાં સુરત સુધી શ્રી નિરાંત મહારાજના હજારો શિષ્યો થયા.